**NÁRODNÁ RADA SLOVENSKEJ REPUBLIKY**

VIII. volebné obdobie

**ZÁKON**

z ........... 2022,

**ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení zákona č. 82/2005 Z. z., zákona č. 350/2005 Z. z., zákona č. 538/2005 Z. z., zákona č. 660/2005 Z. z., zákona č. 282/2006 Z. z., zákona č. 518/2007 Z. z., zákona č. 662/2007 Z. z., zákona č. 489/2008 Z. z., zákona č. 192/2009 Z. z., zákona č. 345/2009 Z. z., zákona č. 132/2010 Z. z., zákona č. 133/2010 Z. z., zákona č. 34/2011 Z. z., zákona č. 172/2011 Z. z., zákona č. 313/2012 Z. z., zákona č. 345/2012 Z. z., zákona č. 41/2013 Z. z., zákona č. 153/2013 Z. z., zákona č. 160/2013 Z. z., zákona č. 220/2013 Z. z., zákona č. 365/2013 Z. z., zákona č. 185/2014 Z. z., zákona č. 204/2014 Z. z., zákona č. 53/2015 Z. z., zákona č. 77/2015 Z. z., zákona č. 378/2015 Z. z., zákona č. 422/2015 Z. z., zákona č. 428/2015 Z. z., zákona č. 125/2016 Z. z., zákona č. 167/2016 Z. z., zákona č. 317/2016 Z. z., zákona č. 386/2016 Z. z., zákona č. 257/2017 Z. z., zákona č. 351/2017 Z. z., zákona č. 61/2018 Z. z., zákona č. 87/2018 Z. z., zákona č. 109/2018 Z. z., zákona č. 156/2018 Z. z., zákona č. 192/2018 Z. z., zákona č. 287/2018 Z. z., zákona č. 374/2018 Z. z., zákona č. 139/2019 Z. z., zákona č. 231/2019 Z. z., zákona č. 383/2019 Z. z., zákona č. 398/2019 Z. z., zákona č. 467/2019 Z. z., zákona č. 69/2020 Z. z., zákona č. 125/2020 Z. z., zákona č. 165/2020 Z. z., zákona č. 319/2020 Z. z., zákona č. 392/2020 Z. z., zákona č. 9/2021 Z. z., zákona č. 82/2021 Z. z., zákona č. 133/2021 Z. z., zákona č. 213/2021 Z. z., zákona č. 252/2021 Z. z., zákona č. 358/2021 Z. z., zákona č. 532/2021 Z. z., zákona č. 540/2021 Z. z., zákona č. 2/2022 Z. z., zákona č. 67/2022 Z. z., zákona č. 102/2022 Z. z., zákona č. 125/2022 Z. z. a zákona č. 267/2022 Z. z. sa mení a dopĺňa takto:

1. § 2 sa dopĺňa odsekom 40, ktorý znie:

„(40) Obmedzovací prostriedok je bezpečnostné opatrenie, ktorého účelom je obmedziť voľný pohyb pacienta a odvrátiť tak nebezpečné konanie pacienta, ktoré smeruje k priamemu ohrozeniu života alebo k priamemu ohrozeniu zdravia pacienta alebo iných fyzických osôb.“.

1. Za § 6c sa vkladá § 6d, ktorý vrátane nadpisu znie:

„§ 6d

Použitie obmedzovacieho prostriedku

(1) Pri poskytovaní zdravotnej starostlivosti v ústavnom zdravotníckom zariadení s odborným zameraním psychiatria, detská psychiatria a medicína drogových závislostí možno obmedzovací prostriedok použiť len na čas nevyhnutne potrebný a len formou

a) fyzického obmedzenia,

b) mechanického obmedzenia,

c) farmakologického obmedzenia,

d) izolácie.

(2) Fyzické obmedzenie je pridržiavanie alebo imobilizácia pacienta zdravotníckym pracovníkom pomocou fyzickej prevahy alebo špeciálneho hmatu, ktorými sa dosiahne znehybnenie pacienta alebo fyzická kontrola nad pacientom.

(3) Mechanické obmedzenie je použitie pomôcky na účely imobilizácie pacienta; za pomôcku podľa prvej vety sa považuje ochranný pás, popruh a zábrana.

(4) Farmakologické obmedzenie je nedobrovoľné podanie lieku s cieľom upokojenia pacienta a zabezpečenia kontroly nad pacientovým správaním. Obmedzovacím prostriedkom podľa prvej vety nie je podanie pravidelnej dávky lieku, ktorá je súčasťou sústavnej liečby.

(5) Izolácia pacienta je nedobrovoľné umiestnenie pacienta v seklúznej miestnosti.

(6) K použitiu obmedzovacieho prostriedku možno pristúpiť iba vtedy, ak boli vyčerpané všetky miernejšie možnosti zvládnutia situácie. Za miernejšie možnosti zvládnutia situácie podľa prvej vety sa považuje zvládnutie situácie najmä verbálnou komunikáciou, odvrátením pozornosti alebo aktívnym počúvaním.

(7) Ak je u pacienta nutné použiť obmedzovací prostriedok podľa závažnosti klinického stavu a aktuálnej situácie [§ 2 ods. 40] sa zvolí najmiernejší spôsob použitia obmedzovacieho prostriedku na dosiahnutie účelu. Použitie obmedzovacieho prostriedku nesmie slúžiť na zľahčovanie poskytovania zdravotnej starostlivosti alebo na zvládnutie bežného nepokoja pacienta.

(8) Ak to dovoľujú okolnosti obmedzovací prostriedok sa použije tak, aby nebol použitý v bezprostrednej prítomnosti iného pacienta.

(9) Súbežné použitie obmedzovacích prostriedkov uvedených v odseku 1 písm. a) až d) je prípustné len v prípade, ak sa vyčerpali všetky možnosti individuálneho použitia obmedzovacích prostriedkov a takýto postup môže napomôcť k významnému skráteniu dĺžky obmedzenia alebo je nevyhnutný na zvládnutie situácie [§ 2 ods. 40].

(10) Použitie obmedzovacieho prostriedku nariaďuje lekár so špecializáciou v špecializačnom odbore psychiatria, detská psychiatria a medicína drogových závislostí. Rovnako nariaďuje použitie obmedzovacieho prostriedku aj lekár v špecializačnej príprave v špecializačnom odbore podľa prvej vety. Obmedzovací prostriedok môže vykonať len zdravotnícky pracovník.

(11) Pacient obmedzený použitím obmedzovacieho prostriedku musí byť pravidelne monitorovaný v závislosti od formy použitého obmedzovacieho prostriedku najmenej však každých 20 minút a pri každej kontrole musí byť prehodnotená nevyhnutnosť ďalšieho použitia obmedzovacieho prostriedku. Pri použití obmedzovacieho prostriedku má pacient právo za podmienok ustanovených týmto zákonom na rešpektovanie ochrany svojej dôstojnosti a telesnej a psychickej integrity.

(12) Lekár podľa odseku 10 je povinný pred použitím obmedzovacieho prostriedku informovať pacienta o účele a povahe obmedzovacieho prostriedku. Povinnosť podľa prvej vety platí aj v priebehu použitia obmedzovacieho prostriedku alebo po skončení použitia obmedzovacieho prostriedku najmä v čase keď pacient je schopný vzhľadom na zdravotný stav porozumieť informácií o účele a povahe obmedzovacieho prostriedku.

(13) O použití obmedzovacieho prostriedku sa bezodkladne vykoná záznam v zdravotnej dokumentácii pacienta.

(14) Ak použitie obmedzovacieho prostriedku najmä vzhľadom na čas trvania obmedzenia vedie k obmedzeniu pacienta vo voľnom pohybe alebo k obmedzeniu styku pacienta s vonkajším svetom je poskytovateľ povinný urobiť oznámenie podľa osobitného predpisu.6ca)

(15) Použitie obmedzovacieho prostriedku musí byť bezodkladne zaznamenané v osobitnom registri na zaznamenávanie použitia obmedzovacích prostriedkov (ďalej len „register obmedzovacích prostriedkov“). Register obmedzovacích prostriedkov je povinný zriadiť a viesť každý poskytovateľ ústavnej zdravotnej starostlivosti v odbornom zameraní psychiatria, detská psychiatria a medicína drogových závislostí.

(16) Záznam v registri obmedzovacích prostriedkov obsahuje

a) meno, priezvisko a dátumu narodenia pacienta,

b) forma, spôsob a dôvod použitia obmedzovacieho prostriedku,

c) dátum a čas trvania použitia obmedzovacieho prostriedku,

d) opis okolností, ktoré viedli k použitiu obmedzovacieho prostriedku,

e) meno a priezvisko lekára, ktorý nariadil použitie obmedzovacieho prostriedku,

f) meno a priezvisko zdravotníckeho pracovníka, ktorý použil obmedzovací prostriedok,

g) záznam o kontrole použitia obmedzovacieho prostriedku.

(17) Poskytovateľ ústavnej zdravotnej starostlivosti s odborným zameraním psychiatria, detská psychiatria a medicína drogových závislostí je povinný oznámiť použitie obmedzovacieho prostriedku v rozsahu údajov podľa odseku 16 do ôsmich dní od jeho použitia

a) Ministerstvu zdravotníctva Slovenskej republiky,

b) osobe, ktorú si pacient určil,

c) osobe uvedenej v § 6 ods. 1 písm. b).“.

Poznámka pod čiarou k odkazu 6ca znie:

„6ca) § 253 ods. 2 Civilného mimosporového poriadku“.

1. V § 19 odseku 2 písm. d) sa na konci pripájajú slová „a údaje o použití obmedzujúceho prostriedku v rozsahu ustanovenom v § 6d ods. 17.“

**Čl. II**

Tento zákon nadobúda účinnosť 1. januára 2023 okrem čl. I bodu 1 § 6d ods. 17 písm. a), ktorý nadobúda účinnosť 1. júna 2023.